Diari Oficial de la Generalitat Valenciana


Sumari del DOGV 7292, del 10-06-2014 (2014/5263)

DECRET 80/2014, de 6 de juny, del Consell, pel qual es determinen els òrgans competents a la Comunitat Valenciana per al reconeixement de qualificacions professionals obtingudes en altres països membres de la Unió Europea, i s'establix el procediment d'acreditació i autenticació de títols i certificats de competència obtinguts a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/06/06/80/dof/vci/html**

### Dades del document

Número de DOGV
:   7292

Data del DOGV
:   10-06-2014

Secció del DOGV
:   I. DISPOSICIONS GENERALS

Número del document
:   2014/5263


Data del document
:   06-06-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Descriptors 

:   * Conselleria de Presidència i Agricultura, Pesca, Alimentació i Aigua
    * Conselleria d'Hisenda i Administració Pública
    * Conselleria d'Economia, Indústria, Turisme i Ocupació
    * Conselleria d'Educació, Cultura i Esport
    * Conselleria d'Educació, Cultura i Esport
    * certificació comunitària
    * legislació
    * reconeixement de títols

DECRET 80/2014, de 6 de juny, del Consell, pel qual es determinen els òrgans competents a la Comunitat Valenciana per al reconeixement de qualificacions professionals obtingudes en altres països membres de la Unió Europea, i s'establix el procediment d'acreditació i autenticació de títols i certificats de competència obtinguts a la Comunitat Valenciana. [2014/5263]  
  
ÍNDEX  
  
Preàmbul  
Capítol I. Disposicions Generals  
Article 1. Objecte  
Article 2. Coneixement lingüístics  
  
Capítol II. Autoritats competents  
Article 3. Autoritats competents en el reconeixement de la qualificació professional i acreditació de títols de formació i certificats de competències  
Article 4. Autoritats competents en l'autenticació de títols de formació i certificats de competències  
  
Capítol III. Lliure prestació de servicis  
Article 5. Lliure prestació de servicis en els casos de desplaçament  
  
  
Capítol IV. Lliure establiment   
Article 6. Sol·licitud de reconeixement per al lliure establiment  
Article 7. Procediment de reconeixement de qualificacions professionals  
  
Capítol V. Procediment d'acreditació i d'autenticació de títols i certificats de competència  
Article 8. Sol·licitud d'acreditació d'un títol de formació o certificat de competència expedit a la Comunitat Valenciana  
Article 9. Sol·licitud d'autenticació d'un títol de formació o certificat de competència expedit a la Comunitat Valenciana  
Article 10. Sol·licitud i intercanvi d'informació entre autoritats competents d'estats membres de la Unió Europea  
  
Disposició addicional primera. Incidència del gasto  
Disposició addicional segona. Recopilació de dades  
Disposició addicional tercera. Sistema d'Informació del Mercat Interior Europeu (IMI)  
  
Disposició final primera. Desplegament normatiu  
Disposició final segona. Professions que tinguen implicacions per a la salut i la seguretat pública  
Disposició final tercera. Noves professions regulades  
Disposició final quarta. Entrada en vigor  
  
ANNEX I. Relació de professions i activitats per a les quals es designa l'autoritat competent a la Comunitat Valenciana  
ANNEX II. sol·licitud de reconeixement de títols de formació o certificats de competència obtinguts en la Unió Europea per a l'exercici de les professions regulades que apareixen en l'annex I  
ANNEX III. Sol·licitud d'acreditació de títols de formació o certificats de competència obtinguts a la Comunitat Valenciana per a l'exercici, en un altre país de la Unió Europea, de les professions que apareixen en l'annex I  
ANNEX IV. Model d'acreditació de títols de formació o certificats de competència obtinguts a la Comunitat Valenciana  
ANNEX V. Sol·licitud d'autenticació de títols de formació o certificats de competència obtinguts a la Comunitat Valenciana per a l'exercici de les professions que apareixen en l'annex i en un altre país de la Unió Europea  
ANNEX VI. Model d'autenticació de títols de formació o certificats de competència obtinguts a la Comunitat valenciana  
  
  
PREÀMBUL  
  
El Reial Decret 1837/2008, de 8 de novembre, que incorpora a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, i la Directiva 2006/100/CE, del Consell, de 20 de novembre de 2006, relatives al reconeixement de qualificacions professionals, així com a determinats aspectes de l'exercici de la professió d'advocat, té per objecte establir les normes que permeten l'accés i l'exercici d'una professió regulada a Espanya per mitjà del reconeixement de les qualificacions professionals adquirides en un altre o altres estats membres de la Unió Europea.  
  
A este efecte, l'article 5 del reial decret establix que la qualificació professional és la capacitat per a l'accés a una determinada professió, o al seu exercici, que ve acreditada oficialment per un títol de formació, per un certificat de competència o per una experiència professional formalment reconeguda, o bé pel concurs de més d'una d'estes circumstàncies.  
Per la seua banda, l'article 4 definix com a professió regulada l'activitat o conjunt d'activitats professionals per a l'accés, exercici o modalitat d'exercici de les qual s'exigisca de manera directa o indirecta estar en possessió de determinades qualificacions professionals, en virtut de disposicions legals, reglamentàries o administratives. Les professions regulades a Espanya als efectes del mencionat reial decret són les que es s'indiquen en l'annex VIII d'este.  
I, l'article 7 definix com a autoritat competent tota autoritat o organisme investit d'autoritat pels estats membres, habilitat per a expedir o rebre títols de formació i altres documents o informació, així com per a rebre sol·licituds i prendre les decisions previstes en la Directiva 2005/36/CE i, en el cas d'Espanya, en el mateix reial decret.  
  
Una vegada definits estos conceptes clau, el reial decret es procedix a establir les condicions per a autoritzar l'exercici d'una professió regulada a Espanya per a nacionals d'estats membres de la Unió Europea, per mitjà del reconeixement de qualificacions professionals. Per a això, diferència dos modalitats d'exercici professional: en el títol II, «Lliure prestació de servicis», quan s'ha d'exercir de manera temporal o ocasional, i en el títol III, «Llibertat d'establiment», quan s'haja d'exercir de manera permanent.  
En este últim supòsit, el reial decret distingix tres situacions de reconeixement de qualificacions: per reconeixement de títols de formació, per l'experiència professional adquirida en un altre estat membre o per la coordinació de les condicions mínimes de formació.  
Respecte d'això, l'article 6 del reial decret determina que es considerarà títol de formació tot diploma, certificat i un altre títol expedit per una autoritat d'un estat membre de la Unió Europea, competent en la matèria, que sancione oficialment una formació professional adquirida de manera preponderant a la Comunitat.   
D'altra banda, en l'article 21 del reial decret, en el supòsit de les professions regulades a Espanya, l'accés i exercici de les quals estiguen supeditats a la possessió de determinades qualificacions professionals, establix les condicions que han de complir els certificats de competència i els títols de formació que es presenten per al reconeixement. I l'article 67.4.a preveu que, en cas de dubte justificat, l'autoritat competent espanyola podrà sol·licitar de les autoritats competents d'un altre estat membre una confirmació de l'autenticitat dels títols de formació expedits en eixe altre estat membre. Per la qual cosa és previsible, d'acord amb la Directiva 2005/36/CE, que ambdós exigències puguen ser demandades a un ciutadà espanyol que vullga exercir una professió regulada en un altre estat de la Unió Europea i hagen de ser acreditades per l'autoritat competent espanyola.  
En tots els supòsits anteriors de reconeixement de qualificacions, la regulació continguda en el reial decret exigix que «l'autoritat competent espanyola» ha de resoldre, a través del procediment establit en l'article 69, les sol·licituds conseqüència d'estos. I per a identificar «l'autoritat competent» remet a l'annex X del reial decret, en el qual s'establix, per a cada professió, l'autoritat espanyola responsable, i queden detallades a nivell ministerial i per concretar quan es tracta d'òrgans competents de les comunitats autònomes.  
La disposició final quarta establix que correspon als ministres coproponents del Reial Decret 1837/2008, sense perjuí del que disposen les comunitats autònomes en l'àmbit de les seues competències, dictar totes les disposicions que siguen necessàries per al desplegament i l'execució del que disposa este decret.  
En conseqüència, és procedent determinar, als efectes previstos en el Reial Decret 1837/2008 i en la Directiva 2005/36/CE, els òrgans competents a la Comunitat Valenciana per al reconeixement de qualificacions professionals obtingudes en altres països membres de la Unió Europea. I d'una altra banda és procedent establir, als mateixos efectes, el procediment per a l'acreditació i autenticació dels títols de formació i certificats de competència obtinguts a la Comunitat Valenciana.   
  
Finalment, a fi d'evitar tràmits burocràtics innecessaris o dilatats, així com per a facilitar al màxim el reconeixement de les qualificacions i, en definitiva, el lliure exercici professional en l'àmbit de la Unió Europea, bé de manera temporal (lliure prestació de servicis) o bé de manera permanent (llibertat d'establiment), s'ha tingut en compte el que establix el Reglament (UE) núm. 1024/2012, del Parlament Europeu i del Consell, de 25 d'octubre de 2012, relatiu a la cooperació administrativa a través del Sistema d'Informació del Mercat Interior Europeu (IMI), per a l'intercanvi de la informació necessària en diversos procediments entre administracions públiques dels distints estats membres (entre estos, aquells relatius al reconeixement de les qualificacions professionals), amb ple respecte a les respectives reglamentacions nacionals i amb completa seguretat en matèria de protecció de dades.  
  
Per tot això, de conformitat amb el que establixen els articles 31 i 43 de la Llei 5/1983, de 30 de desembre, de la Generalitat, del Consell, a proposta de les persones que tenen assignada la titularitat de les conselleries de Presidència i Agricultura, Pesca, Alimentació i Aigua; d'Educació, Cultura i Esport; d'Eco-nomia, Indústria, Turisme i Ocupació; d'Hisenda i Administració Pública; de Sanitat, i d'Infraestructures, Territori i Medi Ambient, i amb la deliberació prèvia del Consell, en la reunió del dia 6 de juny de 2014,  
  
  
DECRETE  
  
CAPÍTOL I  
Disposicions generals  
  
Article 1. Objecte  
El present decret té per objecte determinar l'autoritat o autoritats competents a la Comunitat Valenciana en el reconeixement de qualificacions professionals obtingudes en altres països membres de la Unió Europea en virtut del que disposa l'article 73.1 del Reial Decret 1837/2008. Així mateix, té per objecte establir el procediment d'acreditació i d'autenticació de títols de formació i certificats de competència, que puga requerir-se per part d'algun estat membre de la Unió Europea en el marc del que preveu la Directiva 2005/36/CE, quan la competència corresponga a la Comunitat Valenciana.  
  
  
Article 2. Coneixements lingüístics  
D'acord amb el que preveu l'article 71 del Reial Decret 1837/2008, les persones beneficiàries del reconeixement de les seues qualificacions professionals hauran de posseir els coneixements lingüístics de l'idioma castellà i valencià, necessaris per a l'exercici de la professió a la Comunitat Valenciana, d'acord amb la legislació vigent.  
  
  
CAPÍTOL II  
Autoritats competents  
  
Article 3. Autoritats competents en el reconeixement de la qualificació professional i acreditació de títols de formació i certificats de competències  
Les autoritats competents a la Comunitat Valenciana, tant per al reconeixement de les qualificacions professionals obtingudes en altres estats membres de la Unió Europea, com per a l'acreditació de títols de formació i certificats de competència obtinguts a la Comunitat Valenciana són, quant a la matèria, les distintes conselleries que es determinen en l'annex I del present decret.  
  
Article 4. Autoritats competents en l'autenticació de títols de formació i certificats de competències  
Quan en procediments de reconeixement per a exercir una professió regulada en un altre estat membre de la Unió Europea es requerisca l'autenticació dels títols o certificats de competència aportats, si estos han sigut obtinguts a la Comunitat Valenciana i correspon a esta la seua autenticació, l'autoritat competent serà, segons el cas, l'assenyalada a continuació.  
1. La direcció general competent per a l'expedició de títols acadèmics i professionals d'ensenyaments no universitàries i les direccions territorials que tinguen atribuïda la competència en matèria d'educació, de la província a què pertanga la persona interessada o aquella a què pertanga el centre docent on va obtindre el títol, per als títols acadèmics expedits per la Generalitat corresponents a les ensenyances regulades en la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), els de la Llei Orgànica 2/2006, de 3 de maig, d'Educació (LOE) i aquells títols regulats per la Llei 14/1970, de 4 d'agost, General d'Educació i Finançament de la Reforma Educativa (LGE), expedits a alumnes que van cursar els seus estudis en centres docents de la Comunitat Valenciana.  
2. La direcció territorial de la conselleria competent en matèria de formació per a l'ocupació, per a l'autenticació de certificats de professionalitat expedits a l'empara de Reial Decret 34/2008, de 18 de gener, pel qual es regulen els certificats de professionalitat.  
3. L'òrgan competent assenyalat en l'annex I que corresponga a la professió regulada que es desitge exercir, per a la resta de certificats de competència.  
  
  
CAPÍTOL III  
Lliure prestació de servicis  
  
Article 5. Lliure prestació de servicis en els casos de desplaçament  
  
1. Si la persona prestadora del servici es desplaça a la Comunitat Valenciana per a exercir, de manera temporal o ocasional, una professió regulada, inclosa en l'annex I del present decret, haurà de presentar, davant de l'autoritat competent, la declaració prèvia de prestació de servicis, segons el que establix l'article 13 del Reial Decret 1837/2008, sempre que esta declaració prèvia no s'haja realitzat anteriorment en una altra comunitat autònoma. La declaració es renovarà anualment, en els supòsits en què el prestador de servicis tinga la intenció de continuar la prestació temporal o ocasionalment en la Comunitat Valenciana en períodes anuals successius, i així ho comunique a la dita autoritat.  
  
2. La declaració prèvia de prestació de servicis es farà per escrit, segons el model establit en l'annex XI del Reial Decret 1837/2008, i podrà presentar-se per qualsevol dels mitjans i als llocs previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. L'òrgan competent realitzarà les actuacions i adoptarà les resolucions mencionades en els articles 13 a 17 del Reial Decret 1837/2008.  
  
  
  
CAPÍTOL IV  
Lliure establiment  
  
Article 6. Sol·licitud de reconeixement per al lliure establiment  
1. En cas que el prestador de servicis es desplace a la Comunitat Valenciana per a establir-se i exercir una professió regulada inclosa en l'annex I del present decret, haurà de presentar davant de l'autoritat competent la sol·licitud de reconeixement per al dit exercici, junt amb els documents i certificats establits en l'annex VII del Reial Decret 1837/2008.  
2. En cas de sol·licitar el lliure establiment pel règim general de reconeixement de títols, a més dels documents i certificats esmentats en l'article anterior, haurà d'omplir i remetre a l'autoritat competent la sol·licitud establida en l'annex II del present decret.  
  
  
Article 7. Procediment de reconeixement de qualificacions professionals  
1. L'òrgan competent per al reconeixement de qualificacions professionals s'ajustarà en les seues actuacions al procediment establit en l'article 69 del Reial Decret 1837/2008.  
2. La resolució del procediment serà motivada i contra esta, així com contra la falta de resolució expressa en el termini establit, podran interposar-se els recursos procedents en via administrativa i contenciosa administrativa, d'acord amb la Llei 30/1992, de 26 de novembre, i amb la Llei 29/1998, de 13 de juliol, Reguladora de la Jurisdicció Contenciosa Administrativa.  
  
  
CAPÍTOL V  
Procediment d'acreditació i d'autenticació de títols i certificats de competència  
  
Article 8. Sol·licitud d'acreditació d'un títol de formació o certificat de competència expedit a la Comunitat Valenciana  
1. Si un nacional d'un estat membre de la Unió Europea ha adquirit a la Comunitat Valenciana la qualificació professional que li permet l'exercici una de les professions regulades recollides en l'annex I d'este decret, i desitja exercir l'esmentada professió en un altre estat membre de la Unió Europea a l'empara de la Directiva 2005/36/CE, del Parlament Europeu i del Consell, l'esmentat estat pot sol·licitar-li, pel que fa al certificat de competència o títol de formació presentat per al seu reconeixement, una acreditació que indique el seu nivell, segons el que establix l'article 11 de la mencionada directiva, i que la dita titulació permet exercir l'esmentada professió regulada a Espanya.  
  
2. En eixe cas, sempre que el títol o certificat haja sigut expedit a la Comunitat Valenciana, l'interessat o la interessada en pot sol·licitar l'acreditació a l'òrgan competent que corresponga a la professió que desitja exercir, utilitzant el model de sol·licitud establit en l'annex III d'este decret.  
3. L'esmentada acreditació es realitzarà per l'òrgan competent d'acord amb el model establit en l'annex IV del present decret.  
  
Article 9. Sol·licitud d'autenticació d'un títol de formació o certificat de competència expedit a la Comunitat Valenciana  
Si un nacional d'un estat membre de la Unió Europea que ha adquirit a la Comunitat Valenciana la qualificació professional que li permet l'exercici una de les professions regulades recollides en l'annex I del present decret, desitja exercir l'esmentada professió en un altre estat membre de la Unió Europea a l'empara de la Directiva 2005/36/CE, del Parlament Europeu i del Consell, i el dit estat requerix l'autenticació del títol de formació o certificat de competència presentat, sempre que este haja sigut expedit a la Comunitat Valenciana, caldrà ajustar-se a allò que es disposa a continuació:  
1. Per a títols del sistema educatiu espanyol de nivells no universitaris:  
a). La persona interessada dirigirà una petició, segons el model de l'annex V d'este decret, a la direcció general que tinga atribuïda la competència per a l'expedició de títols acadèmics i professionals d'ensenyaments no universitàries o a la direcció territorial de la conselleria competent en matèria d'educació de la província a què pertanga la persona interessada o aquella a què pertanga el centre on va obtindre el títol.  
  
b) En l'esmentada direcció general o territorial, després de verificar que el títol especificat per la persona interessada ha sigut expedit per la Generalitat i consta inscrit en el Registre de Títols Acadèmics i Professionals de la Comunitat Valenciana, emetrà l'autenticació sol·licitada segons model de l'annex VI del present decret.  
2. Per a certificats de professionalitat:  
a) La persona interessada que haja obtingut un certificat de professionalitat a la Comunitat Valenciana dirigirà una petició, segons model de l'annex V d'este decret, a la direcció territorial de la conselleria competent en matèria de formació per a l'ocupació.  
b) La direcció territorial corresponent, després de verificar que el certificat de professionalitat especificat per la persona interessada ha sigut expedit per la conselleria competent en matèria de formació per a l'ocupació i consta inscrit en el Registre de Certificats de Professionalitat de la Comunitat Valenciana, emetrà l'autenticació sol·licitada segons el model de l'annex VI d'este decret.  
3. Per a qualsevol altre certificat de competència:  
a) La persona interessada que haja obtingut un certificat de competència a la Comunitat Valenciana que habilite per a l'exercici una de les professions de l'annex I del present decret, dirigirà una petició segons el model de l'annex V d'este decret a l'òrgan competent que corresponga segons la professió de la qual es tracte.  
b) L'òrgan competent després de verificar que el certificat de competència especificat per la persona interessada ha sigut expedit per l'òrgan competent i consta inscrit, si és procedent, en el registre corresponent, emetrà l'autenticació sol·licitada segons el model de l'annex VI d'este decret.  
  
Article 10. Sol·licitud i intercanvi d'informació entre autoritats competents d'estats membres de la Unió Europea  
Quan la sol·licitud d'informació relativa als processos d'acreditació i d'autenticació que ací es regulen es realitze directament entre autoritats competents de la Comuniat Valenciana i altres autoritats dels estats membres o la Comissió, els intercanvis d'informació es realitzaran a través del Sistema d'Informació del Mercat Interior Europeu (IMI) tal com s'assenyala en la disposició addicional tercera del present decret.  
  
  
DISPOSICIONS ADDICIONALS  
  
Primera. Incidència en el gasto  
L'aplicació i l'execució d'este decret, incloent-hi a este efecte tots els actes jurídics que puguen dictar-se com a desplegament o execució d'este, no podrà tindre cap incidència en la dotació de tots i cada un dels capítols de gasto assignats a la conselleries afectades per este, i, en tot cas, haurà de ser atesa amb els mitjans personals i materials d'estes.  
  
  
Segona. Recopilació de dades  
Als efectes de complir les funcions d'emetre informes i estudis relacionats amb la formació i qualificació professional, atribuïts a la Direcció General de Formació Professional i Ensenyances de Règim Especial pel decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, els òrgans competents per al reconeixement de la qualificació professional i per a l'acreditació de títols i certificats de competència, remetran una còpia de les resolucions que emeten en estos procediments al Servici de Gestió de la Formació i Qualificació Professional de l'esmentada direcció general.  
  
  
Tercera. Sistema d'Informació del Mercat Interior Europeu (IMI)  
Als efectes de dotar de la màxima agilitat i seguretat els tràmits que siguen obligats i, sense perjuí del procediment i models establits en el present decret, l'intercanvi de tota la informació necessària que les autoritats competents determinades en este puguen necessitar, tant per al reconeixement de qualificacions professionals dels prestadors que es desplacen a la Comunitat Valenciana com per a l'acreditació i autenticació de títols i certificats de competència expedits per la Generalitat a qui pretenga exercir estes professions en altres països de la Unió Europea, es durà a terme a través del Sistema d'Informació del Mercat Interior Europeu (IMI) en el marc del principi general de cooperació administrativa i assistència recíproca existent en esta matèria.  
  
  
DISPOSICIONS FINALS  
  
Primera. Desplegament normatiu  
S'autoritza el titular dels òrgans competents per al reconeixement i l'acreditació assenyalats en l'annex I d'este decret, per a dictar les instruccions que siguen necessàries per a l'aplicació del que disposa este.  
  
  
Segona. Professions que tinguen implicacions per a la salut i seguretat pública  
Amb independència de la disposició final primera, i atés que el Reial Decret 1837/2008 imposa obligacions específiques a les autoritats competents en les professions que tinguen implicacions per a la salut i seguretat pública, correspon als titulars dels esmentats òrgans competents dictar totes les disposicions que siguen necessàries per al desplegament i l'execució del que es disposa en el mateix i en el present decret.  
  
  
Tercera. Noves professions regulades  
Atés que la disposició final quinta del Reial Decret 1837/2008 preveu l'actualització dels seus annexos, quan l'esmentada actualització afecte l'annex X i incorpore una nova professió regulada que assenyale com a autoritat competent espanyola l'òrgan competent de la comunitat autònoma, haurà de considerar-se que el corresponent òrgan a la Comunitat Valenciana serà la conselleria competent per raó de la matèria, sense perjuí de les posteriors actualitzacions normatives de l'annex I del present decret.  
  
Quarta. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
Valencia, 6 de juny de 2014.  
  
El president de la Generalitat,  
ALBERTO FABRA PART  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
El conseller d'Hisenda i Administració Pública,  
JUAN CARLOS MORAGUES FERRER  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
El conseller de Sanitat,  
MANUEL LLOMBART FUERTES  
  
La consellera d'Infraestructures, Territori i Medi Ambient,  
ISABEL BONIG TRIGUEROS


Còpia Permalink ELI